กระทรวงการคลัง ย้ำ ผู้มีบัตรสวัสดิการแห่งรัฐรายเดิม สามารถใช้สิทธิได้ถึงวันที่ 31 มีนาคม นี้ ขณะที่ผู้ผ่านเกณฑ์บัตรสวัสดิการรอบใหม่ เริ่มใช้สิทธิได้ตั้งแต่ 1 เมษายน เป็นต้นไป
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า ผู้มีบัตรสวัสดิการแห่งรัฐตามโครงการปี 2560 และปี 2561 ซึ่งมีกว่า 13 ล้านราย สามารถใช้วงเงินสิทธิสวัสดิการหลัก ได้แก่ ค่าซื้อสินค้าอุปโภคบริโภคที่จำเป็นจากร้านธงฟ้า วงเงินส่วนลดค่าซื้อก๊าซหุงต้ม และค่าโดยสารรถสาธารณะ ได้ถึงวันที่ 31 มีนาคม นี้ ภายในเวลา 22.00 น. ส่วนมาตรการบรรเทาภาระค่าไฟฟ้า และค่าน้ำประปาประจำเดือนมีนาคม 2566 ผู้มีบัตรฯ ตามโครงการฯ ปี 2560 และปี 2561 ในปัจจุบัน จะได้รับการชดเชยค่าไฟฟ้าและค่าน้ำประปา ตามเงื่อนไขของมาตรการดังกล่าวผ่าน e-Money ภายในเดือนพฤษภาคม 2566 ทั้งนี้ หากยังคงมีเงินเหลืออยู่ในช่อง e-Money สามารถถอนเงิน e-Money ได้ที่ตู้ ATM ของธนาคารกรุงไทย และที่สาขาของธนาคารกรุงไทยฯ หรือสามารถใช้เงินดังกล่าวในการชำระค่าสินค้าและบริการผ่านเครื่องรับชำระเงินที่รับจ่ายเงิน (EDC) และแอปพลิเคชัน “ถุงเงิน” ที่ร้านธงฟ้าฯ และร้านอื่น ๆ ตามที่กระทรวงพาณิชย์กำหนด ได้จนถึงวันที่ 27 กันยายน 2566สำหรับผู้ผ่านเกณฑ์การพิจารณาคุณสมบัติตามโครงการฯ ปี 2565 ที่ยืนยันตัวตนสำเร็จภายในวันที่ 26 มีนาคม 2566 จำนวน 12.5 ล้านราย จะสามารถใช้สิทธิสวัสดิการแห่งรัฐผ่านบัตรประจำตัวประชาชน ได้ตั้งแต่วันที่ 1 เมษายน นี้ เป็นต้นไป โดยจะได้รับวงเงินค่าซื้อสินค้าอุปโภคบริโภคที่จำเป็นจากร้านธงฟ้า จำนวน 300 บาทต่อคนต่อเดือน วงเงินส่วนลดค่าซื้อก๊าซหุงต้ม จำนวน 80 บาทต่อคนต่อ 3 เดือน วงเงินรวมค่าเดินทางผ่านระบบขนส่งสาธารณะ จำนวน 750 บาทต่อคนต่อเดือน เงินอุดหนุนค่าไฟฟ้าจำนวน 315 บาทต่อครัวเรือนต่อเดือน และเงินอุดหนุนค่าน้ำประปาจำนวน 100 บาทต่อครัวเรือนต่อเดือน